Sharifah Shahirah

Sharifah Sahirah binti Syed Abu Bakar Al-Khaired atau lebih dikenali sebagai Sharifah Shahirah (lahir 14 Oktober 1974) merupakan pelakon, model, pelawak, pengacara dan penyampai radio di Malaysia. Beliau mula mencipta nama sejak tahun 1992 hingga kini, sezaman dengan Didie Alias, Nina Juren, Ahmad Idham, Azhar Sulaiman, Zamarul Hisham, Rusdi Ramli dan ramai lagi.

Kerjaya lakonan
Beliau bermula sebagai aktres pada tahun 1992 selepas menamatkan zaman persekolahan. Beliau mengikut jejak langkah kakaknya, Sharifah Haslinda atau Lynn yang lebih dahulu popular di kaca TV. Penampilan pertama Shiera di layar perak menerusi filem Selubung pada 1992 memegang watak tambahan. Kemudian dilamar Aziz M. Osman untuk memegang salah satu watak sokongan dalam filem Femina pada tahun yang sama. 

Sejak itu Shiera sering diberi peranan pembantu dalam filem dimana kebanyakan watak-watak yang diberikan tidak cukup mencabar. Hanya pada tahun 2002 apabila Othman Hafsham menawarkan watak komedi kepada beliau dalam filem Soalnya Siapa? barulah Shiera mula mencipta nama sebagai seorang aktres komedi yang mula memintas kedudukan komedian-komedian senior. Shiera juga bertuah apabila diberi peluang untuk memegang watak yang agak menarik dalam filem Afdlin Shauki yang pertama iaitu Buli pada tahun 2004. 

Biarpun sinar Shiera di layar perak tidak segermerlapan aktres-aktres komedi lain, namun nama Shiera meniti bibir peminat menerusi aksi nya di kaca TV. Drama Mat Despatch yang dibintanginya sejak 1996 hingga 2001 ternyata menjadi fenomena selain kemunculan Shiera dalam sitkom Ada Ada Aje pada tahun 2004 yang memberi tuah kepada beliau apabila dinobatkan sebagai Aktres Komedi TV Terbaik di Anugerah Seri Angkasa. 

Biarpun tidak cenderung kepada watak-watak dramatik, namun Shiera pernah diberi peluang untuk memegang watak-watak serius. Antara yang paling berkesan adalah menerusi watak utamanya dalam drama bersiri Salam Terakhir bersama Zul Yahya pada tahun 2002. Ironinya, Zul Yahya juga adalah aktor komedi yang sering digandingkan bersama-sama Shiera.

Kerjaya pengacaraan
Shiera menjadi bidan terjun bersama kakaknya, Lynn ketika diberi peluang untuk mengacarakan siaran langsung Anugerah Media Hiburan 2002 di Angkasapuri pada Januari 2003. Sebetulnya, Afdlin dan Amy Mastura adalah gandingan pengacara yang sebenar namun mereka berdua tidak dapat menyertai penganugerah itu. Biarpun sekadar pengacara bidan terjun, gandingan Shiera dan Lynn mendapat pujian ramai. 

Sejak itu Shiera diberi peluang untuk mengacarakan pelbagai majlis-majlis anugerah di Malaysia. Selain sudah beberapa kali menjadi pengemudi acara Anugerah Bintang Popular Berita Harian (2005, 2008, 2009, 2010, dan 2011); beliau juga pernah mengacarakan siaran langsung Festival Filem Asia Pasifik ke 50 ketika Kuala Lumpur menjadi tuan rumah pada 2005. 

Menariknya mengenai Shiera, beliau bermula sebagai pengacara majlis anugerah sebelum berkecimpung sebagai pengacara TV. Antara rancangan TV yang di acarakan oleh beliau adalah Nasi Lemak Kopi O, Mangkuk Tingkat serta rancangan bual bicara Gedik Santai.

Komersial
Rezeki Shiera dalam bidang komersial juga melimpah ruah. Sheera dilantik menjadi duta kepada produk kecantikan Bio Essence selain menjadi jurucakap kepada produk Sunlight, Lipton, Mamil DuGrow dan banyak lagi.

Kehidupan peribadi
Pada tahun 1993, ketika baru bermula sebagai artis Shiera nekad mengahwini Jatt Ali, vokalis kumpulan Black Dog Bone dari Singapura yang jauh lebih berusia daripadanya. Perkahwinan mereka dikurniakan seorang anak perempuan berama Alisya. Jodoh tidak panjang, pasangan ini berpisah pada tahun 1999. 

Ketika melalui zaman janda, Shiera sering digossipkan bercinta dengan pelakon dan pelawak Zul Yahya namun kedua-duanya menafikan. Dalam pada itu, ketika membintangi siri komedi Mat Despatch pada era lewat 90an, Shiera mula berkenalan dengan aktor remaja Ijoy Azhari. Kedua-duanya akhirnya mengaku bercinta pada tahun 2002 dan akhirnya Shiera menamatkan zaman janda pada tahun 2003 bersama Ijoy. Ijoy merupakan anak teruna kepada aktres popular 80an, Maria Arshad. 

Perkahwinan keduanya ini diserikan dengan kehadiran 4 orang cahaya mata, Airel (lahir pada 2004), Airra (2007), Audra (2009) dan Adeena (2016). Audra yang dijadikan sebagai anak angkat kepada Datuk Siti Nurhaliza juga pernah membuat kemunculan istimewa di Anugerah Bintang Popular Berita Harian 2009 yang mana setahun sebelumnya, ketika masih mengandungkan anaknya itu, Shiera juga mengacarakan ABPBH 2008.

Sharifah Shahirah kini sudah mengenakan tudung sejak hari pertama Perintah Kawalan Pergerakan (PKP) dilaksanakan. beliau menyatakan niat bertudung itu timbul apabila menyedari wabak Covid-19 yang melanda negara dan seluruh dunia adalah dugaan Allah SWT. Pada mulanya beliau bernazar, jika wabak ini ada penawar beliau akan bertudung dan bersopan. Terlalu banyak dugaan Allah berikan sekarang.

Filemografi

Filem

Siri Komedi TV

Drama

Telefilem

Siri Animasi

Televisyen

Majlis Hiburan

Radiografi

Radio

Anugerah dan pencalonan
 (Pencalonan) Pelakon Pembantu Wanita Terbaik (Drama) Anugerah Skrin 1996 menerusi telefilem Kembali
 Aktres Komedi TV Terbaik - Anugerah Seri Angkasa 2004 menerusi sitkom Ada-ada Aje
 (Pencalonan) Artis Komedi Wanita Popular (ABPBH) - Anugerah Bintang Berita Harian 2006
 (Pencalonan) Artis Komedi Wanita Popular (ABPBH) - Anugerah Bintang Popular Berita Harian 2007
 (Pencalonan) Artis Komedi Wanita Popular (ABPBH) - Anugerah Bintang Popular Berita Harian 2010
 (Pencalonan) Artis Komedi Wanita Popular (ABPBH) - Anugerah Bintang Popular Berita Harian 2011
 (Pencalonan) Penyampai TV Wanita Popular (ABPBH) - Anugerah Bintang Popular Berita Harian 2011
 (Pencalonan) Penyampai Radio Wanita Popular (ABPBH) - Anugerah Bintang Popular Berita Harian 2011
 (Pencalonan) Penyampai Radio Meletop (AME2019) - Anugerah MeleTOP Era 2019
 (Pencalonan) Penyampai Radio Popular (ABPBH 2023) - Anugerah Bintang Popular Berita Harian 2023

Rujukan

Pautan luar 
 
 Patah Kaki Tidak Halang Sharifah Shahira Terus Aktif
 Pasangan Adik-Beradik Popular Di Malaysia
 
 

Kelahiran 1974
Orang hidup
Orang dari Kuala Lumpur
Pelakon wanita Malaysia
Peragawati Malaysia
Pelawak Malaysia
Orang Malaysia berketurunan Arab
Orang Malaysia berketurunan Melayu
Muslim Malaysia
Pengacara televisyen Malaysia
Pelakon wanita Malaysia abad ke-20